Sideroxylon canariense

Sideroxylon canariense er et evigrønt treslag i sapodillefamilien.

Det blir 5–7 m høyt, mer sjeldent opptil 12 m, med mørkegrå bark. Bladene er avlange, læraktige, 8–12 cm lange og 2–4 cm brede. De har kileformet basis, og bladranden er ikke bølgende. De femtallige blomstene sitter som regel 4–6 sammen mellom og under bladene. Kronbladene er hvite og vokst sammen i en femtedel av lengden. Pollenbærerne stikker langt ut av krona. Frukten er et omvendt eggformet bær som er 1–1,7 cm langt. Griffelen sitter igjen på den modne frukten.

Sideroxylon canariense er utbredt på Kanariøyene på Fuerteventura, Gran Canaria, Tenerife, Gomera, Hierro og La Palma. Den vokser i bratte klipper, for det meste i nord- og nordøstskråninger 200–600 moh. På spansk kalles den marmulán eller marmulano. Ordene er avledet av marmor og viser til den harde veden.

Man mente tidligere at arten Sideroxylon marmulano vokste på Kanariøyene, Madeira og Kapp Verde. En studie fra 2005 viser at det dreier seg om tre ulike arter, én i hver øygruppe. En ny art, Sideroxylon canariense, ble derfor beskrevet fra Kanariøyene.

Litteratur

Eksterne lenker 
 

Sapodillefamilien
Sterkt truede arter på IUCNs rødliste
Kanariøyenes endemiske flora